Bewaarders by Johannesburgse tronk aangevalEen van die tronkbewaarders ná die voorval. (Foto: Verskaf) WAARSKUWING: Die foto’s in die berig is grafies van aard en kan sensitiewe lesers ontstel. Drie bebloede tronkbewaarders is vandeesweek hospitaal toe geneem nadat hulle deur ’n gevangene by die Johannesburg-gevangenis met ’n skerp voorwerp aangeval is. Die voorval het hom Woensdagoggend by die gevangenis in die suide van Johannesburg afgespeel en die tronkbewaarders is later die dag uit die hospitaal ontslaan, sê Singabakho Nxumalo, woordvoerder van die departement van korrektiewe dienste. Nxumalo wil egter nie in dié stadium enige besonderhede rakende die voorval verskaf nie en sê die departement ondersoek die voorval. Grafiese foto’s van die bebloede tronkbewaarders het sedertdien die lig gesien. Golden Miles Bhudu van die South African Prisoners Organisation for Human Rights het die voorval ten sterkste veroordeel. Een van die tronkbewaarders ná die voorval. (Foto: Verskaf) “Ons veroordeel sulke gewelddadige dade en diegene wat betrokke is by die beplanning en uitvoering van hierdie barbaarse dade.” Bhudu het egter daarop gewys dat gevangenes sedert die aanvang van die Covid-19-pandemie kontak met hulle geliefdes verloor het en dat dit ongetwyfeld ’n emosionele en fisieke impak op gevangenes het. “Ons het al by verskeie geleenthede die owerhede gewaarsku dat iets gaan breek… hulle [gevangenes] het niks oor om te verloor nie.” Bhudu meen sou die owerhede na die organisasie geluister het en bereid was om met hulle in gesprek te tree, die voorval moontlik verhoed kon word. Die gevangene sal luidens berigte strafregtelik aangekla word vir die aanval.